**Vasenryhmän eduskuntaryhmä (vr)** (ruots. *Vänstergruppens riksdagsgrupp (vg)*) oli vasemmistolainen vuosina 2011–2015 toiminut eduskuntaryhmä, jonka muodostivat vasemmistoliiton ryhmästä erotetut kansanedustajat Markus Mustajärvi ja Jyrki Yrttiaho.

Kansanedustajat Mustajärvi ja Yrttiaho erotettiin puolueensa eduskuntaryhmästä 30. kesäkuuta 2011, koska he äänestivät epäluottamuslausetta Kataisen hallitukselle, johon vasemmistoliitto osallistui kevääseen 2014 asti. Vasemmistoliiton eduskuntaryhmä päätti erottamisesta äänin 11–3. Asianosaisten lisäksi erottamista vastusti Anna Kontula. Erotetut muodostivat omat yhden kansanedustajan ryhmänsä, kunnes he elokuussa päättivät liittoutua. Vasenryhmä aloitti toimintansa 8. syyskuuta 2011. Kaksikkoa ei erotettu itse puolueesta. Ryhmä istui eduskunnan salissa puhemiehen paikalta katsottuna äärimmäisenä vasemmalla.

Mustajärven mukaan vasenryhmä edusti vasemmistolaista EU-kriittistä linjaa, jonka puolesta vasemmistoliitto kampanjoi vuoden 2011 vaaleissa. Vasenryhmä äänesti hallituksen esityksiä vastaan tuhansia kertoja. Vasemmistoliiton siirryttyä oppositioon vasenryhmä ehdotti kesäkuussa 2014 puolueelle eduskuntaryhmien jälleenyhdistymistä. Vasemmistoliiton eduskuntaryhmä torjui yhdistymisen elokuussa pitämässään kesäkokouksessa. Yhdistymistä vastusti yhdeksän ja kannatti kaksi ryhmän edustajista. Vasenryhmän kansanedustajat saivat kuitenkin asettua puolueen ehdokkaiksi vuoden 2015 eduskuntavaaleissa, jos piirijärjestöt hyväksyivät heidät listoilleen.

Yrttiaho ei asettunut ehdolle vuoden 2015 vaaleissa. Mustajärvi puolestaan oli Vasemmistoliiton ehdokkaana, tuli valituksi ja liittyi puolueen eduskuntaryhmään 23. huhtikuuta alkaen, jolloin vasenryhmän toiminta päättyi.

Ryhmän nimeksi oli tarkoitus antaa *vasemmiston eduskuntaryhmä*, mutta puhemiesneuvosto hylkäsi ehdotuksen, sillä nimen katsottiin olevan vaarassa sekoittua vasemmistoliiton eduskuntaryhmään. Ryhmä pohti myös nimeä vasemmistoryhmä, joka oli käytössä vuosina 1995–1999, kun vasemmistoliiton eduskuntaryhmästä hallitusvastaisuuden vuoksi erotetut Esko-Juhani Tennilä, Mikko Kuoppa ja Veijo Puhjo liittoutuivat.

Lähteet
-------

1. 1 2  Yrttiaho ja Mustajärvi erotettiin vasemmistoryhmästä *YLE Uutiset*.  30.6.2011. Yleisradio. Viitattu 4.9.2014.
2. ↑  .aspx Jyrki Yrttiaho *Suomen kansanedustajat*. Eduskunta.
3. 1 2  .aspx Markus Mustajärvi *Suomen kansanedustajat*. Eduskunta.
4. 1 2  Uusi eduskuntaryhmä nimettiin keskiviikkona  07.09.2011. Eduskunta.  Arkistoitu 14.5.2014. Viitattu 9.9.2011.
5. ↑  Ketvel, Eeva: Uusi eduskuntaryhmä sai nimen *Ilta-Sanomat*.  7.9.2011.  Arkistoitu 4.3.2014. Viitattu 4.9.2014.
6. ↑  Eduskunnan istumajärjestykseen muutoksia ensi viikolla Eduskunta 9.9.2011
7. 1 2  Mustajärvi ja Yrttiaho omaan ryhmään *YLE Uutiset*.  26.8.2011. Yleisradio. Viitattu 4.9.2014.
8. 1 2  Kärki, Tuula: Vasemmistoliitto ei huoli: Mustajärvi ja Yrttiaho jatkavat omillaan *Kansan Uutiset*.  20.8.2014. Viitattu 4.9.2014.
9. ↑  Tammi, Sami: Vasenryhmä sulautuisi takaisin Vasemmistoliiton eduskuntaryhmään *YLE Uutiset*.  27.6.2014. Yleisradio. Viitattu 4.9.2014.
10. ↑  Hannele Muilu: Kapinakaksikko voi päästä vasemmistoliiton ehdokkaaksi Yleisradio 20.8.2014
11. ↑  Yrttiaho ei asetu ehdolle eduskuntavaaleihin *kansanuutiset.fi*. Viitattu 23.7.2015.
12. ↑  Reijo Hietala: Mustajärvi pettynyt: Puolueen linja ei purrut (Arkistoitu – Internet Archive) Lapin kansa 25.4.2015
13. ↑  Ari Hakahuhta: Mustajärvestä ja Yrttiahosta Vasenryhmä *YLE Uutiset*.  7.9.2011. Yleisradio. Viitattu 9.9.2011.

Aiheesta muualla
----------------

* vasenryhma.net